Majbrit Berlau (EL), 2006-03-03:
I Enhedslisten har vi det princip, at vi stemmer for selv de mindste forbedringer af samfundet.
Det her lovforslag vil så tilhøre kategorien mindsteforbedring, og derfor forholder vi os positivt til det.
Men når det så er sagt, vil jeg altså godt understrege ordet mindste, for intentionen om, at man skal indstille både en mand og en kvinde, synes jeg sådan set er fornuftig, men hvordan kontrollerer vi så, at der er en reel ligestilling?
Vi har altså et samfund, hvad jeg tror de fleste er opmærksomme på efterhånden, hvor der ikke findes ligestilling mellem mænd og kvinder.
Vi ser rundtomkring også i det politiske liv, at der ikke automatisk bliver valgt lige mange mænd og kvinder, hvis det er op til tilfældighederne eller bare op til den almindelige strømning, der er.
Hvad er det for nogen bevægelser?
Hvad er det for nogle opfattelser, der gør, at mænd og kvinder ikke er ligeligt repræsenteret i det politiske system i Danmark og dermed ikke har ligelig indflydelse?
Jeg tror ikke, at der er nogen, der er ude i en argumentation om, at kvinder skulle være specielt dårligere end mænd til at agere politisk og til at kunne træffe beslutninger og tænke kreativt og være med til at udvikle samfundet.
Så det er ikke det, der er årsagen.
Nej, det er rent ud sagt et spørgsmål om en kultur, vi har i det her samfund, hvor vi ikke endnu har fået gjort op med, at mænd i højere grad er dem, der sætter sig på posterne, i højere grad er dem, der sætter sig tæt på magten.
Jeg har altså et lille forslag, jeg godt kunne tænke mig at høre ministerens kommentarer til: Når man nu forestiller sig, at der skal tages beslutning om indstilling af et medlem til et råd eller et organ af en eller anden art, så kunne der blive givet en skriftlig begrundelse for, hvorfor man havde valgt den ene eller den anden, ud fra betragtningen om, hvad det er for nogle kvalifikationer, man har vægtet hos den ene eller den anden.
Den vurdering skal så ligge i ministeriet, men den skal også foreligge offentligt, så man kan se, hvad er det for nogle kvalifikationer.
Det er ikke meningen, at det skal være sådan til evig tid, men det er vigtigt, at vi i en indfasningsperiode, som min kollega fra SF også understregede, får skabt en kultur, hvor man vægter mænd og kvinder lige.
Så er loven jo overholdt, men vi står stadig væk tilbage med et samfund, hvor mænd og kvinder altså ikke har en ligelig repræsentation.
Vores forslag er, at man kvalitativt skal begrunde det valg, man foretager.
Til sidst vil jeg bare sige, at vi står over for kvindernes internationale kampdag i næste uge.
Jeg synes, det ville klæde ministeren, men også generelt Folketinget, at vi beslutter os for at sige: Nu må den debat om, hvorfor vi ikke har ligestilling i det her samfund, kickstartes i endnu højere grad.
Det er sådan, at på onsdag i næste uge vil samtlige ligestillingsordførere fra Folketinget løbe rundt og diskutere kvindernes ligestilling.
Det gør man den ene dag om året.
Jeg vil i høj grad godt lægge op til, at vi gjorde det de resterende 363 om året.
Vi ved fra vores venner fra den anden side af Sundet, fra Sverige, og fra Norge, at en langt stærkere debat i samfundet også giver det resultat, at der er mere ligestilling mellem mænd og kvinder – både i det politiske liv, på arbejdsmarkedet, i det kulturelle liv og i livet generelt.
Så mit forslag er også, at man i ministeriet tager den debat alvorligt, og i høj grad også, at Folketingets partier i løbet af det næste år aktivt vil deltage i debatten frem for kun en enkelt dag i næste uge.